Document ID: 32011R1344

REGOLAMENT TAL-KUNSILL (UE) Nru 1344/2011
tad-19 ta' Diċembru 2011
li jissospendi d-dazji awtonomi tat-Tariffa Doganali Komuni fuq ċerti prodotti agrikoli, tas-sajd u industrijali u li jħassar ir-Regolament (KE) Nru 1255/96
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 31 tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-produzzjoni fl-Unjoni Ewropea ta’ ċerti prodotti agrikoli, tas-sajd u industrijali speċifikati f'dan ir-Regolament attwalment mhijiex adegwata jew hija ineżistenti, u għalhekk, il-ħtiġijiet tal-industriji utenti fl-Unjoni ma jistgħux jiġu sodisfatti.
(2)
Għaldaqstant huwa fl-interess tal-Unjoni li tissospendi b'mod parzjali jew totali d-dazji awtonomi tat-Tariffa Doganali Komuni għal dawk il-prodotti.
(3)
Ir-Regolament tal-Kunsill (KE) Nru 1255/96 tas-27 ta’ Ġunju 1996 li jissospendi b'mod temporanju d-dazji awtonomi tat-Tariffa Doganali Komuni fuq ċerti prodotti industrijali, agrikoli u tas-sajd (1) ġie emendat bosta drabi. Fl-interess tat-trasparenza, għandu għalhekk ikun sostitwit fl-intier tiegħu.
(4)
Ir-Regolamenti li jissospendu b'mod temporanju d-dazji awtonomi tat-Tariffa Doganali Komuni fuq ċerti prodotti industrijali, agrikoli u tas-sajd ġeddu fil-biċċa l-kbira l-miżuri preċedenti. Għalhekk, fl-interess tar-razzjonalizzazzjoni tal-implimentazjoni tal-miżuri konċernati, huwa xieraq li ma jkunx limitat il-perjodu tal-validità ta’ dan ir-Regolament billi l-ambitu tiegħu jista' jiġi adattat u l-prodotti jistgħu jiżdiedu jew jitneħħew mill-Anness ta’ dan ir-Regolament permezz ta’ Regolament tal-Kunsill.
(5)
Fid-dawl tan-natura temporanja tagħhom, is-sospensjonijiet elenkati fl-Anness ta’ dan ir-Regolament għandhom ikunu riveduti b'mod sistematiku, mhux aktar tard minn ħames snin wara l-applikazzjoni tagħhom jew wara li jkunu mġedda. Barra minn hekk, l-għeluq ta’ ċerti sospensjonijiet għandu jiġi awtorizzat fi kwalunkwe waqt, bħala riżultat ta’ proposta tal-Kummissjoni abbażi ta’ reviżjoni mwettqa fuq inizjattiva tagħha stess jew fuq talba ta’ wieħed jew aktar Stati Membri jekk is-sospensjonijiet ma jkunx għadhom fl-interess tal-Unjoni li jinżammu jew minħabba żviluppi tekniċi ta’ prodotti, jew minħabba li jkunu nbidlu ċ-ċirkostanzi jew minħabba xejriet ekonomiċi fis-suq.
(6)
Skont il-prinċipju tal-proporzjonalità, huwa meħtieġ u xieraq sabiex jinkisbu l-għanijiet bażiċi ta’ dan ir-Regolament, jiġifieri li titjieb il-kapaċità kompetittiva tal-industriji tal-Unjoni, li tippermetti lil dawn tal-aħħar iżommu jew joħolqu l-impjiegi, jimmodernizzaw l-istrutturi tagħhom, eċċ., li jiġu stabbiliti regoli dwar is-sospensjoni tad-dazji tat-Tariffa Doganali Komuni għal ċerti prodotti. B'konformità mal-Artikolu 5(4) tat-Trattat dwar l-Unjoni Ewropea, dan ir-Regolament ma jmurx lil hinn minn dak li huwa meħtieġ biex jinkisbu l-għanijiet immirati,
ADOTTA DAN IR-REGOLAMENT:
Artikolu 1
Id-dazji awtonomi tat-Tariffa Doganali Komuni għal prodotti agrikoli, tas-sajd u industrijali elenkati fl-Anness għandhom jiġu sospiżi kif stabbilit fih.
Artikolu 2
1. Il-Kummissjoni tista' f'kull waqt tirrivedi s-sospensjonijiet għall-prodotti elenkati fl-Anness fil-każijiet li ġejjin:
(a)
fuq inizjattiva tagħha stess;
(b)
fuq talba ta’ Stat Membru jew aktar.
2. Il-Kummissjoni għandha tagħmel reviżjoni mandatorja tas-sospensjonijiet fis-sena stabbilita fl-Anness.
3. Għall-finijiet tar-reviżjoni, il-Kummissjoni għandha tkun assistita minn grupp ta’ esperti mill-Istati Membri.
Artikolu 3
Fejn il-Kummissjoni tikkunsidra, abbażi tar-reviżjoni prevista fl-Artikolu 2, li għandha tinbidel jew tiġi terminata sospensjoni għal ċertu prodott, hija għandha tippreżenta proposta lill-Kunsill biex jemenda l-lista stabbilita fl-Anness kif meħtieġ.
Artikolu 4
Ir-Regolament (KE) Nru 1255/96 huwa b'dan imħassar.
Artikolu 5
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Diċembru 2011.

Labels: 1
7
3
6
15